Document ID: 31983D0644

ΑΠΟΦΑΣΗ ΤΗΣ ΕΠΙΤΡΟΠΗΣ της 2ας Δεκεμβρίου 1983 σχετικά με τις αιτήσεις απόδοσης και προκαταβολών για την επιτάχυνση της γεωργικής ανάπτυξης ορισμένων περιοχών της Ελλάδας (Το κείμενο στην ελληνική γλώσσα είναι το μόνο αυθεντικό)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1975/82 του Συμβουλίου της 19ης Ιουλίου 1982 σχετικά με την επιτάχυνση της γεωργικής ανάπτυξης ορισμένων περιοχών της Ελλάδας (1), και ιδίως το άρθρο 20 παράγραφος 4,
Εκτιμώντας:
ότι οι αιτήσεις απόδοσης και προκαταβολών που πρέπει να υποβάλει η Ελλάδα στο Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Προσανατολισμού, πρέπει να περιλαμβάνουν ορισμένα στοιχεία που να επιτρέπουν να ελεγχθεί αν οι δαπάνες έγιναν σύμφωνα με τις διατάξεις του κανονισμού (ΕΟΚ) αριθ. 1975/82 και με το ελληνικό πρόγραμμα που έχει εγκριθεί σύμφωνα με το άρθρο 3 παράγραφος 2 του εν λόγω κανονισμού-
ότι, για να διεξάγεται αποτελεσματικός έλεγχος, η Ελλάδα πρέπει να θέτει τα δικαιολογητικά έγγραφα στη διάθεση της Επιτροπής για τα επόμενα τρία χρόνια μετά απο την καταβολή της τελευταίας απόδοσης-
ότι, για να αξιοποιηθεί η δυνατότητα που έχει η Επιτροπή να καταβάλλει προκαταβολές, είναι απαραίτητο να καθοριστούν οι σχετικές λεπτομέρειες και διαδικασίες-
ότι τα μέτρα που προβλέπονται απο τη παρούσα απόφαση είναι σύμφωνα με τη γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι αιτήσεις απόδοσης που προβλέπονται απο το άρθρο 20 του κανονισμού (ΕΟΚ) αριθ. 1975/82 πρέπει να είναι σύμφωνες με τους πίνακες των παραρτημάτων 1 μέχρι 1.17.
2. Η Ελλάδα κοινοποιεί στην Επιτροπή, με την πρώτη αίτηση απόδοσης, τα κείμενα των εθνικών διατάξεων εφαρμογής και ελέγχου, τα κείμενα των διοικητικών οδηγιών, καθώς επίσης και τα έντυπα και οποιαδήποτε άλλα έγγραφα σχετικά με τη διοικητική εφαρμογή της ενέργειας.
Για την εφαρμογή αυτών των μέτρων πρέπει να ληφθούν ιδιαίτερα υπόψη οι ειδικές διατάξεις που αφορούν την υποβολή των δικαιολογητικών που καθορίζονται στα παραρτήματα 4 και 5.
Άρθρο 2
Η Ελλάδα θέτει στη διάθεση της Επιτροπής, για τα επόμενα τρία χρόνια μετά απο την καταβολή της τελευταίας απόδοσης, όλα τα δικαιολογητικά ή επικυρωμένα αντίγραφα τα οποία έχει στη διάθεσή της βάσει των οποίων έχουν αποφασιστεί οι ενισχύσεις που προβλέπονται απο τον κανονισμό (ΕΟΚ) αριθ. 1975/82, καθώς επίσης και τους πλήρεις φακέλους των δικαιούχων, τα έγγραφα και τους πίνακες βάσει των οποίων έχουν συνταχθεί οι αιτήσεις απόδοσης και προκαταβολών.
Άρθρο 3
Οι αιτήσεις προκαταβολών που συντάσσονται με βάση τις επιλέξιμες δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων, Τμήμα Προσανατολισμού, που αναφέρονται στο άρθρο 18 του κανονισμού (ΕΟΚ) αριθ. 1975/82, πρέπει να είναι σύμφωνες με τους πίνακες των παραρτημάτων 2 έως 2.16.
Άρθρο 4
1. Οι προκαταβολές του Ευρωπαϊκού Γεωργικού Ταμείου Προσανατολισμού και Εγγυήσεων, Τμήμα Προσανατολισμού, μπορούν να ανέρχονται κατά μέγιστο όριο στο 80 % του ποσού της κοινοτικής συμμετοχής στη χρηματοδότηση των δαπανών που προβλέπονται για το έτος αναφοράς.
2. Οι προκαταβολές που δεν θα δαπανώνται κατά το έτος για το οποίο καταβλήθηκαν θα αφαιρούνται από την προκαταβολή που πρόκειται να καταβληθεί για τον επόμενο χρόνο.
Άρθρο 5
Η Ελλάδα υποβάλλει στο τέλος κάθε χρόνου, για τον οποίο της έχουν καταβληθεί προκαταβολές, έκθεση σχετικά με την πορεία των εργασιών αυτού του χρόνου σύμφωνα με τους πίνακες που αναφέρονται στα παράρτηματα 3 έως 3.16.
Οι προκαταβολές για τον επόμενο χρόνο δεν μπορούν να καταβληθούν πριν διαβιβαστεί στην Επιτροπή η έκθεση που αναφέρθηκε παραπάνω.
Άρθρο 6
Η παρούσα απόφαση απευθύνεται στην Ελληνική Δημοκρατία.
Βρυξέλλες, 2 Δεκεμβρίου 1983.

Labels: 2
4
6
18
15